CELEX: 62021TN0643
Language: el
Date: 2021-10-05 00:00:00
Title: Υπόθεση T-643/21: Προσφυγή της 5ης Οκτωβρίου 2021 — Foodwatch κατά Επιτροπής

29.11.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 481/38
            
         
      Προσφυγή της 5ης Οκτωβρίου 2021 — Foodwatch κατά Επιτροπής
      (Υπόθεση T-643/21)
      (2021/C 481/53)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: Foodwatch eV (Βερολίνο, Γερμανία) (εκπρόσωποι: R. Klinger, C. Douhaire και S. Ernst, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση που εξέδωσε η Επιτροπή στις 5 Αυγούστου 2021 [C(2021)5963 final] βάσει του κανονισμού (ΕΚ) 1049/2001, περί απόρριψης της επιβεβαιωτικής αίτησης της προσφεύγουσας της 6ης Μαΐου 2021 για πλήρη πρόσβαση στο έγγραφο «Briefing for the EU RCF co-chair for the Regulatory Cooperation Forum meeting on 3-4 February 2020» [Ares(2021)1264866], καθόσον η απόρριψη στηρίζεται στον λόγο άρνησης του άρθρου 4, παράγραφος 1, στοιχείο α', τρίτη περίπτωση, του κανονισμού (ΕΚ) 1049/2001 και
               
            
                  —
               
               
                  να καταδικάσει την Επιτροπή στα δικαστικά έξοδα, συμπεριλαμβανομένων των εξόδων της προσφεύγουσας.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της κατά της απόφασης της Επιτροπής C(2021)5963 final της 5ης Αυγούστου 2021, με την οποία δεν της παρέχεται απεριόριστη πρόσβαση σε έγγραφο που αφορά την προετοιμασία συνεδρίασης του φόρουμ ρυθμιστικής συνεργασίας (RCF) σχετικά με τη συνολική οικονομική και εμπορική συμφωνία ΕΕ-Καναδά (CETA), η προσφεύγουσα προβάλλει τους ακόλουθους λόγους ακυρώσεως:
      
                  1.
               
               
                  Με τον πρώτο λόγο προβάλλεται παράβαση του άρθρου 4, παράγραφος 1, στοιχείο α', τρίτη περίπτωση, του κανονισμού 1049/2001 (1) οφειλόμενη σε εσφαλμένη εφαρμογή του δικαίου
                  
                              —
                           
                           
                              Η παραδοχή ότι θα θίγονταν διεθνείς σχέσεις κατά την έννοια της διάταξης αυτής για τον λόγο ότι η γνωστοποίηση εσωτερικών στρατηγικών εκτιμήσεων θα μπορούσε να θέσει σε κίνδυνο την επιτυχή έκβαση των εν εξελίξει επαφών σχετικά με την εφαρμογή της συμφωνίας είναι εσφαλμένη.
                           
                        
                              —
                           
                           
                              Η παραδοχή ότι θα θίγονταν διεθνείς σχέσεις κατά την έννοια της διάταξης αυτής για τον λόγο ότι οι γνωστοποιηθείσες πληροφορίες θα μπορούσαν να χρησιμοποιηθούν από τρίτες χώρες κατά της Ένωσης είναι εσφαλμένη.
                           
                        
                              —
                           
                           
                              Εσφαλμένη είναι επίσης η παραδοχή ότι θα θίγονταν διεθνείς σχέσεις κατά την έννοια της διάταξης αυτής για τον λόγο ότι θα μπορούσε, κατά τα λοιπά, να τεθεί σε κίνδυνο η συνεργασία με τον Καναδά.
                           
                        
            
                  2.
               
               
                  Με τον δεύτερο λόγο προβάλλεται παράβαση του άρθρου 4, παράγραφος 6, του κανονισμού 1049/2001 οφειλόμενη στην εσφαλμένη απόφαση να γνωστοποιηθούν μέρη, μόνον, του επίμαχου εγγράφου.
               
            
                  3.
               
               
                  Με τον τρίτο λόγο προβάλλεται παράβαση του άρθρου 4, παράγραφος 7, του κανονισμού 1049/2001 οφειλόμενη στην έλλειψη χρονικού περιορισμού της άρνησης παροχής πρόσβασης.
               
            
                  4.
               
               
                  Με τον τέταρτο λόγο προβάλλεται παράβαση της υποχρέωσης αιτιολόγησης που απορρέει από τα άρθρα 296 ΣΛΕΕ και 41, παράγραφος 2, στοιχείο γ', του Χάρτη των Θεμελιωδών Δικαιωμάτων της Ευρωπαϊκής Ένωσης.
               
            
         (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001, L 145, σ. 43).